En ny motorvej vest om Aalborg vil gavne Jammerbugt Kommune, mener borgmester Mogens Gade.

Borgere og politikere i Jammerbugt Kommune ønsker sig en vestlig linjeføring for den nye 3. Limfjordsforbindelse, der skal vedtages i dette efterår. Den offentlige høringsrunde løber indtil 31. august 2011. - Jeg er tilhænger af en Egholmløsning, lyder det fra Jammerbugt Kommunes borgmester Mogens Gade (Venstre). Mogens Gade mener, at en ny motorvej fra Aalborg via Egholm for eksempel vil gøre det mere attraktivt at bosætte sig i den nordvestlige del af Jylland. Det vil dermed også skabe mere erhverv og turisme i landsdelen. Også beboere i Jammerbugt Kommune stemmer for, at en ny 3. Limfjordsforbindelse skal gå vest om Aalborg. - Det vil jo være meget nemmere at komme til Aalborg, end det er i dag. Især hvis man skal ned til City Syd, så kan trafikken godt være helt ulidelig, siger Dorte Folden Skole fra Arentsminde.